Onnie sê op Instagram hy gaan tronk toe | Netwerk24
Deur Maygene de Wee 17 Junie 2019 21:11
'n Voormalige krieketafrigter en laerskoolonderwyser by 'n skool in Kaapstad se noordelike voorstede het 'n paar dae voordat hy ingevolge 'n pleitooreenkoms gevonnis is, op Instagram geskryf hy gaan Maandag of Woensdag tronk toe.
Jacques Geldenhuys (40) het geskryf hy is die afgelope vier jaar in 'n regsgeding betrokke, maar dat hy nou moeg is en sy lot gaan aanvaar.
Jacques Geldenhuys. Foto: Instagram
"Ek gaan tronk toe Maandag of Woensdag. Baie mense het van die geveg geweet, maar vir baie sal dit as 'n skok kom."
Hy het ook die mense wat hom op sosiale media ondersteun het, bedank. Die Instagram-blad is intussen toegemaak.
Geldenhuys is verlede Woensdag ná 'n pleitooreenkoms met die staat tien jaar tronkstraf opgelê nadat hy skuldig bevind is op sowat 152 aanklagte wat verband hou met seksuele oortredings.
Hy het in die streekhof in die Paarl verskyn.
Vier jaar van die tien jaar is vir vyf jaar opgeskort. Sy naam moet ook by die nasionale lys vir seksoortreders gevoeg word.
Geldenhuys het verlede Woensdag kort ná 09:00 by die streekhof opgedaag. Hy was vergesel van familielede en vriende en het 'n rooi rugsak by hom gehad.
Jacques Geldenhuys het die inskrywing op sy Instagram-blad gemaak 'n paar dae voordat hy ingevolge 'n pleitooreenkoms met die staat gevonnis is. Foto: Instagram
Voordat hy in November 2016 in hegtenis geneem is, was hy ook betrokke by krieketafrigting by verskeie laer- en hoërskole in die Paarl en Stellenbosch.
Hy het tereggestaan op aanklagte van onder meer die vertoon van pornografie aan kinders, seksuele uitbuiting van kinders, en aanklagte van seksuele gereedmaking.
Daar is vroeër berig die polisie het op 19 April 2016 in sy huis beslag gelê op sy rekenaartoerusting, selfone, 'n identiteitsdokument en 'n paspoort.
Op 26 Augustus dieselfde jaar het die polisie weer by sy huis toegeslaan en op nog goedere beslag gelê.
Luidens die klagstaat het Geldenhuys in Desember 2015 in sy huis pornografie aan 'n seun (toe 13) gewys en glo voor die kind gemasturbeer.
Die staat het verder aangevoer dat hy die kind en ander kinders tussen Desember 2015 en Januarie 2016 by meer as een geleentheid seksueel uitgebuit het en die toe 13-jarige seun seksueel gereedgemaak het.